多頭龍

嚟到現代又可以叫，係希臘神話入面一隻怪獸。

希臘神話入面嗰隻 hydra 係，蛇如其名係一條有 9 個頭嘅蛇。

Hydra 喺現代奇幻當中都有出現，例如著名奇幻小說系列《哈利波特》就有用到 hydra 嘅橋段。

故仔

九頭蛇係希臘神話著名故事《海格力斯嘅勞動》嘅一部份，故仔係噉嘅：

海格力斯係一個半神，佢阿媽係個人類，而佢阿爸就係身為眾神之王嘅宙斯。海格力斯血統上一半係天神所以有超人力量，佢足智多謀又力大無窮，做出咗好多英勇事跡，係廣受全希臘敬重嘅英雄。不過始終佢係宙斯嘅私生子，所以天界女王希拉不嬲都好憎佢，好想搵方法整死佢。有一日，希拉對海格力斯落咒，搞到海格力斯發癲攻擊身邊嘅人，仲喺發癲途中殺死自己老婆同仔女。悲痛嘅海格力斯向太陽神阿波羅祈禱，想搵方法贖罪。阿波羅聽到佢嘅祈禱，就叫佢去做邁錫尼國王嘅僕人做 10 年。

海格力斯喺邁錫尼國王手下做嘢期間，曾經畀國王派去做 12 單好危險嘅工作，而呢連串事跡就係海格力斯嘅勞動。响第二單勞動當中，海格力斯畀國王派去誅殺九頭蛇－條蛇查實係希拉暗中養出嚟嘅，希拉噉做係想用條蛇嚟殺死海格力斯。

九頭蛇蛇如其名有 9 個頭。佢住喺一個大沼澤裏面，沼澤入面彌漫住毒霧，海格力斯搵塊布揞住自己口鼻行入沼澤，同九頭蛇戰鬥。

海格力斯話咁快就發現，一般嘅攻擊對九頭蛇完全冇效：每當佢將九頭蛇嘅其中一個頭斬落嚟嗰陣，條蛇會由個傷口度即刻生個新嘅頭出嚟，噉無論海格力斯點樣斬條蛇嘅頭，條蛇都唔會死；海格力斯大聲叫佢個侄仔伊奧勞斯嚟幫手，伊奧勞斯諗到條計仔，提議每次斬條蛇嘅頭嗰時都用火燒條蛇嘅傷口；然後兩個人就一齊合作行動，海格力斯一路斬條蛇嘅頭，而伊奧勞斯就一路攞住火把，用火辣海格力斯斬蛇頭造成嘅傷口；結果伊奧勞斯條橋真係掂，條九頭蛇變到愈嚟愈虛弱，最後海格力斯攞住雅典娜賜畀佢嘅神劍，將九頭蛇最後嗰個頭一嘢斬落嚟，成功誅殺九頭蛇。

仲有版本話，希拉事後好嬲，將九頭蛇條屍收埋咗喺天界一間暗室度，而條屍最後變咗做長蛇座。

影響

好似古希臘九頭蛇噉嘅故仔，响打後嘅西方世界嘅文化入面成日都見到。例如屠龍者就係西方奇幻故仔同民間傳說好興用嘅橋段。

上面呢幅圖畫描繪著名奇幻檯上 RPG《D&D》裏面嘅 hydra 嘅形象。喺廿一世紀初嘅奇幻當中，hydra 成日畀人當係惡龍一種：現代奇幻作品裏面嗰啲 hydra 傾向
有好多個頭，但唔一定係 9 個，上圖嗰隻 hydra 有 6 個頭；
有極強嘅重生能力，斬咗佢一個頭落嚟佢會好快生個新嘅頭出嚟；
可以有腳，即係身體唔成蛇噉形。

－點 1 同點 3 同希臘神話入面嗰隻 hydra 有明顯差異。噉嘅現代 hydra 被指望落比較似「冇翼但有好多個頭」嘅惡龍。

惡龍
奇幻
聖佐治屠龍

攷

拎
Our Hydras Are Different. TV Tropes.

希臘神話